Solidariteit tree toe as vriend van die hof in skole-godsdienssaakArgieffoto: Don Mcphee/Guardian Die vakbond Solidariteit het vandag bekendgemaak dat hy op 15 Mei aansoek gaan doen om as vriend van die hof (amicus curiae) in die grootste hofsaak oor die Christelike karakter van openbare skole toe te tree. Die saak spruit voort uit ŉ klein groep aktiviste wat ses skole weens hul Christelike karakter hof toe sleep. Volgens Johan Kruger, adjunkbestuurshoof by Solidariteit, is dit vir Solidariteit uiters belangrik dat openbare skole die vryheid moet hê om ŉ Christelike karakter te kan kies. “Hierdie geloofsuitgangspunt is Grondwetlik moontlik, prakties uitvoerbaar en speel ŉ belangrike rol in die sukses van talle skole in die land,” het Kruger gesê. Kruger verduidelik dat dit egter nie vir Solidariteit nodig was om aanvanklik as vriend van die hof in hierdie saak toe te tree nie, omrede die Suid-Afrikaanse Onderwysersunie (SAOU) op 10 Maart 2016 as vriend van die hof, sterk standpunt ingeneem het vir skole se reg om hulle met ŉ bepaalde geloof te belyn. “Die SAOU het egter vanjaar op 28 Februarie hofstukke ingedien wat lynreg met hul aanvanklike eedsverklaring staan en teen die sterk pro-godsdiensstandpunt van hul lede en ledeskole indruis,” het Kruger verduidelik. “Die SAOU se ommeswaai het Solidariteit met geen ander keuse gelaat as om tot die saak toe te tree nie,” het Kruger bevestig. Die SAOU het intussen weer op 21 April van strategie verander deur hom van die saak te onttrek. “Ongelukkig is daar steeds ŉ leemte in die hofstukke. Duisende onderwysers wat sterk daaroor voel dat skole ŉ spesifieke etos mag handhaaf se stemme word steeds nie gehoor nie. Solidariteit gaan dus voort om as vriend van die hof tot die saak toe te tree anders gaan die unieke stem van daardie roepingsgedrewe onderwysers nie gehoor word nie,” het Kruger gesê.